User:Raghav M V/sandbox

ಪ್ರಾರಂಭಿಕ ಜೀವನ:
ವಿದ್ವಾನ್. ಮಂಜುನಾಥ್ ವೇಣುಗೋಪಾಲ್ ರವರು ೧೫.೧೧.೧೯೬೧ ರಂದು ಬೆಂಗಳೂರಿನಲ್ಲಿ ಜನಿಸಿದರು. ಸಂಗೀತ ಮನೆತನದಿಂದ ಬಂದ ಇವರ ತಂದೆ ಕರ್ನಾಟಕ ಶಾಸ್ತ್ರೀಯ ಗಾಯಕರಾದ ವಿದ್ವಾನ್. ವೇಣುಗೋಪಾಲ್ ರವರು. ತಾಯಿ ಪ್ರಭಾವತಿ ಅವರೇ ಸಂಗೀತಕ್ಕೆ ಸ್ಫೂರ್ತಿ. ಪರಂಪರಾಗತವಾಗಿ ಸಂಗೀತ ಕ್ಷೇತ್ರದಲ್ಲಿ ಸಾಧನೆ ಮಾಡಿಕೊಂಡು ಬರುತ್ತಿರುವ ಇವರ ಕುಟುಂಬದಲ್ಲಿ ಮುತ್ತಾತ ವಯೊಲಿನ್ ವಾದಕರಾದ ಅಲಸೂರು ಎನ್. ನರ್ಸಪ್ಪನವರು ಹಾಗು ತಾತ ವೀಣೆ ಪಂಡಿತರಾದ ನಾರಾಯಣಸ್ವಾಮಿಯವರು ಅಗ್ರಗಣ್ಯರು.

ಶಿಕ್ಷಣ:
ತಂದೆಯವರಿಂದಲೇ ಮೊದಲ ಸಂಗೀತ ಪಾಠ ೫ನೇ ವಯಸ್ಸಿನಲ್ಲಿಯೇ ಶುರುವಾಯಿತು. ನಂತರ ಗಾನಕಲಾಭೂಷಣ ವಿದ್ವಾನ್. ಆನೂರು ರಾಮಕೃಷ್ಣರವರಿಂದ ಸುಮಾರು ೨೦ ವರ್ಷ ಗುರುಕುಲ ಪಧ್ಧತಿಯಲ್ಲಿಯೇ ಕಟ್ಟುನಿಟ್ಟಿನ ಸಂಗೀತದಲ್ಲಿ ಉನ್ನತ ಶಿಕ್ಷಣ. ವಿದ್ವಾನ್. ಆನೂರು ರಾಮಕೃಷ್ಣನವರು ಮೈಸೂರು ಚೌಡಯ್ಯನವರಿಂದ ಸ್ಥಾಪಿಸಲ್ಪಟ್ಟ ಐ. ಎನ್. ಆರ್ ಸಂಗೀತ ಕಾಲೇಜಿನಲ್ಲಿ  ಪ್ರಾಂಶುಪಾಲರಾಗಿದ್ದರು. ತದನಂತರ ವಿದ್ವಾನ್ ಆರ್ ಕೆ ಶ್ರೀಕಂಠನ್ ಮೊದಲಾದವರಲ್ಲಿ ಶಿಷ್ಯವೃತ್ತಿ. ಇವರು ಬಿ. ಕಾಮ್ ಪದವೀಧರರು ಸಹ ಹೌದು.

ವೃತ್ತಿಜೀವನ:
ಸಂಗೀತಗಾರನಾಗಿ ದೇಶ ವಿದೇಶಗಳಲ್ಲಿ ಕಚೇರಿ ನಡೆಸಿಕೊಟ್ಟಿದ್ದಾರೆ. ಅವುಗಳಲ್ಲಿ ಪ್ರಮುಖವಾದವು ಅಮೆರಿಕಾದ ಪಿಟ್ಸ್ಬರ್ಗ್, ಮೇರಿಲ್ಯಾಂಡ್, ಭಾರತದ ಪ್ರಖ್ಯಾತ ಗಾನಕಲಾಪರಿಷತ್, ಕೃಷ್ಣ ಸಂಗೀತ ಸಭಾ , ತಿರುವಯ್ಯಾರ್, ಚೆನ್ನೈಯಲ್ಲಿರುವ ಮಹಾರಾಜಪುರಂ ವಿಶ್ವನಾಥ ಅಯ್ಯರ್ ಸಭಾ ಮೊದಲಾದ ಸಭೆಗಳು. ಪ್ರಸಾರ್ ಭಾರತಿ - ಆಕಾಶವಾಣಿ ಬೆಂಗಳೂರು ಕೇಂದ್ರದಿಂದ ಇವರ ಸಂಗೀತ ಕಚೇರಿಗಳು ಪ್ರಸಾರವಾಗಿವೆ. ದೇಶದ ಹಲವಾರು ನಗರಗಳಲ್ಲಿ ತಮ್ಮ ಪಾಂಡಿತ್ಯವನ್ನು ಕಚೇರಿಗಳ ಮೂಲಕ ತೋರಿಸಿಕೊಟ್ಟಿದ್ದಾರೆ.

ಸಂಗೀತ ಗುರುಗಳಾಗಿ ಅಪಾರ ಶಿಷ್ಯವೃಂದಕ್ಕೆ ಸುಮಾರು ೩೦ ವರ್ಷಗಳಿಂದ ಮಾರ್ಗದರ್ಶನ ಮಾಡುತ್ತ ಬಂದಿದ್ದಾರೆ. ಬಸವನಗುಡಿಯ ಏನ್. ಆರ್. ಕಾಲೋನಿಯಲ್ಲಿರುವ ಎ. ಪಿ. ಎಸ್ ಸಂಗೀತ ಕಾಲೇಜಿನಲ್ಲಿ  ಸಂಗೀತ ವಿಭಾಗದ ಮುಖ್ಯಸ್ಥರಾಗಿ ಸೇವೆ ಸಲ್ಲಿಸಿದ್ದಾರೆ. ಬೆಂಗಳೂರಿನಲ್ಲಿ ಸಾಧನ ಮ್ಯೂಸಿಕ್ ಸ್ಕೂಲ್ ನ ಮೂರು ಶಾಖೆಗಳಲ್ಲಿ ಪಾಠ ಮಾಡುವುದಲ್ಲದೇ, ಸತತವಾಗಿ ತಮ್ಮ ಮನೆಯಲ್ಲಿ ಸಂಗೀತ ಪಾಠ ಮಾಡುತ್ತ ಬಂದಿದ್ದಾರೆ. ದೇಶ ವಿದೇಶಗಳಿಂದ ಆನ್ಲೈನ್ ಮೂಲಕವೂ ಶಿಷ್ಯರನ್ನು ಪಡೆದು ಅವರಿಗೆ ತಮ್ಮ ಸಂಗೀತ ವಿದ್ಯೆಯನ್ನು ನಿರಂತರವಾಗಿ ಕಲಿಸುತ್ತ ಬಂದಿದ್ದಾರೆ.